Il Niculaus e ses gidanters

Il Niculaus ha da far grondas preparativas per ils 6 da december ed è natiralmain cuntent, sch’el vegn sustegnì da blers mauns lavurus. 

La visita dal Niculaus è adina in grond eveniment. Ils uffants preparan versets u ina chanzun per far plaschair al Niculaus. Pli manaivel che sia visita vegn e pli gnervus ch’ils uffants vegnan. La tensiun crescha. L’in u l’autra ha forsa schizunt in pau fifa e mal il venter, sche l’um sabi che sa tut splunta vid l’isch-chasa. Jau vev adina in dretg respect ed anc en la sisavla classa mal il venter cura ch’i vegniva stgir ils 6 da december. – Oz è svanì il mal il venter, ma sche jau accumpogn mias figlias tar il Niculaus turnan quellas impressiuns ed jau pens gugent enavos a pli baud. 

In eveniment da pli baud cun il Niculaus m’ha impressiunà fitg ferm e m’è restà bain en memoria. Mes frar ed jau avain pudì accumpagnar ina giada il Niculaus cura ch’el ha visità ina chasa d’attempads. Igl ha fatg bain da vesair co ch’il Niculaus ha pudì far plaschair a quels umans per part malsauns, cun als regalar in satget e discurrer in pèr pleds cun els. A mai ha dentant impressiunà fitg ferm, cur che jau hai vis co tschertas persunas han gì tema dal Niculaus e co auters han recità versets sco pli baud, cur ch’els eran anc uffants. Ins auda adina ch’ins daventia en la vegliadetgna puspè uffant, ma sch’ins vesa quai alura propi per l’emprima giada, fa quai tuttina impressiun. Il pli bel è però stà il sentiment d’avair pudì far plaschair. Ed jau sper da cor ch’il Niculaus possia er quest onn puspè far plaschair a blers uffants e gist a tants creschids! 

Jau As giavisch da cor in bel temp d’advent e da Nadal! 

Cordialmain
Karin Kohler-Pattis